Informatīvais ziņojums “Par informācijas sistēmas

 “Personu uzraudzības informācijas sistēma (IECIS)” attīstību”

 Pamatojoties uz Ministru kabineta 2020. gada 18. augusta sēdes protokollēmuma Nr.49 41.§ “Informatīvais ziņojums par informācijas sistēmas “Ieceļotāju uzskaites kontroles informācijas sistēmas (IECIS)”” 2. un 6. punktā doto uzdevumu - informācijas sistēmas “Ieceļotāju uzskaites kontroles informācijas sistēma (IECIS)” izstrādei nepieciešamos izdevumus ne vairāk kā 37 000 EUR apmērā segt no valsts budžeta programmas 02.00.00 “Līdzekļi neparedzētiem gadījumiem” un Iekšlietu ministrijai izstrādāt un iekšlietu ministram iesniegt izskatīšanai Ministru kabineta 2020. gada 1. septembra sēdē grozījumus Covid-19 infekcijas izplatības pārvaldības likumā, paredzot deleģējumu Ministru kabinetam izstrādāt informācijas sistēmas “Ieceļotāju uzskaites kontroles informācijas sistēma (IECIS)” izveidošanas un darbības regulējumu, ir izstrādāti un 2020. gada 12. oktobrī stājušies spēkā attiecīgi grozījumi Covid-19 infekcijas izplatības pārvaldības likumā un grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”. Iepriekš minēto normatīvo aktu normas nosaka, ka Covid-19 infekcijas izplatības draudu mazināšanai un šā likuma 6. pantā minēto personu uzraudzības nodrošināšanai izmanto personu uzraudzības informācijas sistēmu.

Lai nodrošinātu normatīvo aktu regulējuma ieviešanu vienlaicīgi ar to spēkā stāšanās dienu, Iekšlietu ministrijas Informācijas centrs (turpmāk - IeM IC) nodrošināja informācijas sistēmas “Personu uzraudzības informācijas sistēma” (turpmāk – informācijas sistēma) izstrādi un 2020. gada 12. oktobrī to nodeva ekspluatācijā. Informācijas sistēmā ir ņemtas vērā Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” tai noteiktās prasības, kas primāri ir vērstas uz ērtu un precīzu informācijas apstrādi un tās turpmāku vadību.

Saskaņā ar Ministru kabineta 2020. gada 13. oktobra rīkojuma Nr. 598 "Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"" 1. punktu Finanšu ministrija no valsts budžeta programmas 02.00.00 "Līdzekļi neparedzētiem gadījumiem" piešķīra Iekšlietu ministrijai (Iekšlietu ministrijas Informācijas centram) finansējumu 36 300 *euro* apmērā, lai nodrošinātu Ieceļotāju uzskaites kontroles informācijas sistēmas (IECIS) izstrādi.

 IeM IC ir apkopojis informāciju par informācijas sistēmas izmantošanu tās pirmajās trīs darbības nedēļās – informācijas sistēmas lietotāju vērtējumu gan no ieceļotāju, gan iesaistīto iestāžu puses.

Lai turpinātu informācijas sistēmas pilnveidošanu un nodrošinātu ieinteresēto pušu identificētās vajadzības, nepieciešams veikt informācijas sistēmas papildinājumus šādos četros blokos.

|  |  |  |  |
| --- | --- | --- | --- |
| Npk. | Nosaukums | Apraksts un aprēķins[[1]](#footnote-2) | Prognozētās izmaksas, EUR (ar PVN) |
| 1. | Apliecinājuma iesniegšana par ārvalstniekiem, kuru ierašanās Latvijā nepieciešama Latvijas komersantu saistību izpildei | Atbilstoši Ministru kabineta 2020. 9.jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – noteikumu Nr.360) 60. punktam un Latvijas Investīciju un attīstības aģentūras (LIAA) prasībām izveidot atsevišķu formu, kas paredzēta juridiskām personām, kuras aizpilda apliecinājumu Covidpass.lv tīmekļvietnē par uzaicinātajiem ārvalstu darbiniekiem.Formas prasības ir izrunātas sanāksmē, kuru organizēja Iekšlietu ministrija 2020. gada 23. oktobrī par informācijas sistēmas statusu un tā attīstību jeb pilnveidošanu, kā arī ņemta vērā pēc tās saņemtā LIAA 2020. gada 27. oktobra e-pasta vēstule par minētās formas prasību aprakstu.40 cilvēkdienas x 375 EUR = 15 000 EUR | 15 000 |
| 2. | Ieceļotāju ierosinājumi par Covidpass.lv lietojamību | Atbilstoši saņemtajām atsauksmēm par Covidpass.lv lietošanu veikt izmaiņas attiecībā uz apliecinājuma anketas aizpildīšanu bērniem vai aizbildnībā esošām personām, kā arī papildināt apliecinājuma anketu ar papildus iespējām to aizpildīt personām, uz kurām attiecas noteikums Nr.360 noteiktie izņēmumi.8 cilvēkdienas x 375 EUR = 3 000 EUR | 3 000 |
| 3. | Iekšlietu ministrijas padotības iestāžu ierosinājumi par Covidpass.lv lietojamību | Atbilstoši saņemtajām atsauksmēm par Covidpass.lv izmantošanu veikt papildinājumus informācijas sistēmas lietotāju lomās, datu atlasē un filtrēšanā, sasaisti ar Paroļu reģistru, vērtēt Valsts policijas iecirkņu piesaistes uzlabošanu.22 cilvēkdienas x 375 EUR= 8 250 EUR | 8 250 |
| 4. | Citi | Covidpass.lv sasaiste ar Latvijas atvērto datu portālu data.gov.lv, QR koda funkcionalitātes – informācijas papildināšana, nepabeigto apliecinājumu dzēšana10 cilvēkdienas x 375 EUR = 8 250 EUR | 3 750  |

Informācijas sistēmas attīstība turpinās nodrošināt efektīvu informācijas apstrādi, pielāgojot to neprognozējamajai situācijai epidemioloģiskajā jomā pasaulē un Latvijā, kā arī turpinās nodrošināt sabiedrības interešu īstenošanu veselības aizsardzības jomā.

 Informācijas sistēmas provizoriskās attīstības (2. kārta) izmaksas tiek prognozētas 30 000 EUR apmērā, tomēr precīza summa būs atkarīga no iepirkuma rezultātiem. Nepieciešamos finanšu līdzekļus ir plānots pieprasīt no valsts budžeta programmas 02.00.00 “Līdzekļi neparedzētiem gadījumiem” 2021.gadā.

Iekšlietu ministrs S. Ģirģens

Vīza: valsts sekretārs D. Trofimovs

10.11.2020. 14:25

700

J. Dreimanis 67208597

janis.dreimanis@ic.iem.gov.lv

1. Cilvēkdienu skaits aprēķināts, pamatojoties uz līdzīgu sistēmu pilnveidošanā ieguldīto cilvēkdienu skaitu.

Vienas cilvēkdienas izmaksas balstīts uz šobrīd tirgū pieejamajām vidējām izmaksām, līdz ar to tas var mainīties atbilstoši tirgus cenām iepirkuma brīdī. [↑](#footnote-ref-2)